Richter, Ján, minister práce, sociálnych vecí a rodiny SR (2015-02-05):
Ďakujem pekne za slovo. Vážená pani poslankyňa, v podobnom duchu pred chvíľkou vystupoval premiér a odpovedal na otázky týkajúce sa tejto problematiky. Len treba povedať, že hlavne v tomto období, keď ideme dať ľuďom opätovne šancu, aby sa rozhodli, je potrebné o tejto problematike hovoriť dlho, často a podrobne vysvetľovať, lebo všetky doterajšie prieskumy, ale aj napríklad možnosť, keď sa mali jednotliví sporitelia v II. pilieri vyjadriť, v ktorom fonde, či rizikovom, alebo nerizikovom, majú záujem, aby boli ich prostriedky investované, jednoducho nereagovali. Hovorím úplne, s plnou zodpovednosťou, som presvedčený, že je veľmi veľa ľudí v II. pilieri, ktorí ani možno nevedia, že sú v II. pilieri. A práve preto sme sa rozhodli teraz byť v maximálnej miere nápomocní pri ich informovaní a nemáme záujem posielať nejaký informačný materiál, okolo ktorého sa hovorí, do rodiny, kde sú dajme tomu aj traja sporitelia, ale každému jednému osobitne. Aj na východ, aj na západ, aj do činžiakov, aj do víl, aj do rómskych osád aby sa dostala táto informácia, pretože možnože je teraz to najaktuálnejšie obdobie, aby sa ľudia rozhodli, a pre to, aby sa rozhodli, potrebujú byť jednoducho informovaní. Ako správne konštatujete, pani poslankyňa, na základe výšky dôchodkov, ktoré boli ponúknuté prvým sporiteľom, sa len potvrdzuje to, čo sme od zavedenia, to znamená celých 10 rokov II. piliera, neprestajne tvrdili, a to, že II. pilier väčšine sporiteľov, ktorí v súčasnosti odchádzajú do dôchodku, nedokáže ponúknuť vyšší dôchodok, než by mali, keby zostali v I. pilieri. Ako sme už hovorili, táto situácia je vysoko aktuálna najmä pre prvých približne tritisíc sporiteľov, ktorí môžu o dôchodok z II. piliera žiadať už v tomto kalendárnom roku. V II. pilieri je množstvo sporiteľov, ktorí doň vstúpili najmä z dôvodu skreslených informácií o výhodnosti II. piliera prezentovaný vtedajšou vládou, pravicovou koalíciou, ktoré boli podporené masívnou mediálnou kampaňou dôchodkových správcovských spoločností, podporením kúpy vstupu do tohto piliera. V II. pilieri sú dnes aj takí sporitelia, ktorí si najmä z dôvodu veku pri vstupe do II. piliera – pripomínam, máme tam dvoch, ktorí sú jubilanti v tomto roku, budú mať 90 rokov – do II. piliera alebo jednoducho príjmov počas sporiacej fázy nemohli nasporiť porovnateľný objem finančných prostriedkov, ktorý by im zabezpečil vyšší dôchodok v kombinácii I. a II. piliera, ako by dostali, keby ostali len v I. pilieri, a to bez ohľadu na výšku ponúk jednotlivých životných poisťovní. V tejto súvislosti v zásade platí, že mať príjmy z výkonu zárobkovej činnosti pod úrovňou priemernej mzdy a mať vek nad 40 rokov, v II. pilieri je fungovanie veľmi rizikové. Z uvedených dôvodov vláda Slovenskej republiky už minulý týždeň uskutočnila prvý krok k tomu, aby ochránila sporiteľov v II. pilieri. Pripravili sme návrh zákona, ktorý bol tu v pléne podporený, za čo chcem poďakovať všetkým, ktorí za otvorenie II. piliera hlasovali, a na základe toho dávame možnosť sporiteľom v čase od 15. marca tohto roku do 15. júna zvážiť svoje zotrvanie v tomto II. pilieri. Preto chcem všetkým sporiteľom, ktorí majú záujem o riešenie svojej situácie, umožniť eventuálne vystúpenie z II. piliera a prenesenie si nasporenej čiastky do Sociálnej poisťovne, ktorá bude ich starobný dôchodok vyplácať v plnej výške len z I. piliera. Vláda Slovenskej republiky je presvedčená, že dať šancu opätovne prehodnotiť svoje pôsobenie v II. pilieri dáva šancu, ale aj zodpovednosť, a to podčiarkujem, že takýmto rozhodnutím aj sporitelia prispejú k primeranému hmotnému zabezpečeniu seba samého v starobe. Ako sme už viackrát verejne deklarovali, nechceme nikomu diktovať, ako sa má v tejto otázke zachovať, resp. rozhodnúť. Môžeme len radiť, odporúčať, informovať. Samotné rozhodnutie je však na sporiteľoch. Tí, ktorí sa rozhodnú II. pilier opustiť, budú celý svoj starobný dôchodok poberať len z prvého piliera, pričom sa bude na nich nazerať, ako keby v II. pilieri nikdy neboli. Sporiteľom, ktorým sa už v súčasnosti vypláca z I. piliera starobný dôchodok alebo predčasný starobný dôchodok znížený za obdobie účasti v II. pilieri, bude po ich vystúpení z II. piliera tento dôchodok prepočítaný a to, čo sa na svojej účasti v II. pilieri doteraz stratili, bude im následne doplatené. Ďakujem, skončil som, pani podpredsedníčka.